( N á v r h )

V Y H L Á Š K A

Ministerstva spravodlivosti Slovenskej republiky

z ........ 2008,

ktorou sa mení a dopĺňa vyhláška Ministerstva spravodlivosti Slovenskej republiky         č. 437/2006 Z. z., ktorou sa vydáva Poriadok výkonu väzby

Ministerstvo spravodlivosti Slovenskej republiky podľa § 66 písm. a) až k)  zákona č. 221/2006 Z. z. o výkone väzby v znení zákona č. 127/2008 Z. z. (ďalej len „zákon“) ustanovuje:

Čl. I

	Vyhláška Ministerstva spravodlivosti Slovenskej republiky č. 437/2006 Z. z., ktorou sa vydáva Poriadok výkonu väzby sa mení a dopĺňa takto:

1. § 1 sa dopĺňa písmenom k), ktoré znie:
„k) o nosení o preukazu obvineného.“.	

2. V poznámke pod čiarou k odkazu 1 sa citácia „§ 28 ods. 4 vyhlášky Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy“ nahrádza citáciou „§ 28 ods. 4 vyhlášky Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v znení neskorších predpisov.“.

3. V § 4 ods. 2 sa slová „§ 23 ods. 1 zákona“ nahrádzajú slovami „§ 23 ods. 1 a 2 zákona“. 

4. V § 4 odsek 4 znie: 
„(4)  Písomný záznam podľa odseku 2 sa vyhotovuje v dvoch výtlačkoch; jeden výtlačok sa vydá obvinenému a jeden sa založí do osobného spisu obvineného.“.

5. V § 7 ods. 3 sa na konci pripája táto veta:  „V prípade, ak obvinený nemá peňažné prostriedky na odoslanie vecí a ústav na ich odoslaní trvá, náklady na ich odoslanie znáša ústav.“.

6. V § 8 sa vypúšťajú slová „a Generálnemu riaditeľstvu Zboru väzenskej a justičnej stráže (ďalej len „generálne riaditeľstvo“)“.

7. V § 11 ods. 1 sa vypúšťajú slová „slovenskej mene a“.

8. § 12 vrátane nadpisu znie:

„Predvedenie

§ 12

(1) Predvedenie obvineného sa vykoná v čase podľa § 9 ods. 1 zákona, a to v pracovné dni v pondelok až piatok a v sobotu, pokiaľ na niektorý z týchto dní nepripadne štátny sviatok podľa osobitného predpisu.3a) Predvedenie obvineného v sobotu sa uskutoční len v prípade, ak osoby alebo orgány podľa § 9 ods. 1 zákona, doručia riaditeľovi ústavu žiadosť o predvedenie obvineného najneskôr do 12.00 h. predchádzajúceho pracovného dňa.
(2) Obvinený sa predvádza v ústave pred osoby a orgány podľa § 9 ods. 1 zákona do miestnosti na to určenej. Do miestnosti možno priniesť a z miestnosti odniesť len písomnosti, ktoré bezprostredne súvisia s konaním vo veci, v ktorej je obvinený predvádzaný. Iné veci, ktoré so sebou priniesli osoby a orgány podľa § 9 ods. 1 zákona, odkladajú do uzamykateľných skriniek v priestoroch na to určených.“.

Poznámka pod čiarou k odkazu 3a znie:
„3a) Zákon č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov.“.

9. V § 15 ods. 1 sa vypúšťajú slová „pri návšteve obvineného, balíkom alebo“.

10. V § 16 odsek 1 znie:
„(1) Ak obvinený nedodržiava podmienky ustanovené v § 14 ods. 2 zákona alebo poruší povinnosť ustanovenú v § 30 ods. 1 písm. i) zákona, riaditeľ ústavu alebo ním určený príslušník zboru môže rozhodnúť o zrušení možnosti používať vlastný odev, bielizeň a obuv.“. 

11. Za § 17 sa vkladá § 17a, ktorý vrátane nadpisu znie:

„§ 17a
Nosenie preukazu obvineného

Obvinený nosí preukaz obvineného vždy, keď sa nachádza mimo celu; jeho stratu ihneď nahlási príslušníkovi zboru.“.

12. V poznámke pod čiarou k odkazu 4 sa citácia „zákon č. 126/2006 Z. z. o verejnom zdravotníctve a o zmene a doplnení niektorých zákonov“ nahrádza citáciou „zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov“.

13. V § 21 odsek 5 znie: 
„(5)  Ak obvinený nemal v priebehu predchádzajúceho kalendárneho mesiaca peňažné prostriedky na nákup ďalších potrieb osobnej hygieny, môže požiadať riaditeľa ústavu alebo ním povereného príslušníka zboru o ich bezplatné poskytnutie.“.

14. § 23 sa dopĺňa odsekom 3, ktorý znie:
„(3)  Podmienky a spôsob používania elektrických spotrebičov určí riaditeľ ústavu.“. 

15. V § 29 vrátane nadpisu znie:

„§ 29
Používanie telefónu

	(1) Žiadosť o  používanie telefónneho automatu umiestneného v ústave obvinený predloží orgánu činnému v trestnom konaní alebo súdu prostredníctvom službukonajúceho príslušníka zboru na predpísanom tlačive; žiadosť sa zasiela orgánu činnému v trestnom konaní alebo súdu na náklady obvineného. V príslušnej časti žiadosti obvinený uvedie predpísané údaje o svojom obhajcovi. Údaje o obhajcovi zoberie orgán činný v trestnom konaní alebo súd na vedomie, prípadne upozorní ústav na nesúlad, ak obvinený uvedie iného obhajcu ako toho, ktorý ho vo veci zastupuje. Podmienky používania telefónneho automatu určí riaditeľ ústavu. 
 	(2) Obvinený môže počas uplatňovania si práva telefonovať podľa § 21 zákona uskutočňovať telefonické hovory tak, že telefonický hovor alebo viac telefonických hovorov v rámci jedného predvedenia trvá najviac 15 minút; obvinený môže telefonovať ktorejkoľvek z piatich povolených osôb, alebo aj všetkým povoleným osobám a obhajcovi. Obhajcovi môže obvinený telefonovať najviac raz za 7 dní; v odôvodnených prípadoch na základe písomnej žiadosti môže riaditeľ ústavu povoliť obvinenému telefonovať obhajcovi aj častejšie. Obvinenému, ktorý nepretelefonuje celých 15 minút, sa tieto do ďalšieho telefonovania neprenášajú. Ústav nesprostredkuje telefónne hovory adresované obvinenému do ústavu.
	(3) Obsahom telefonického hovoru obvineného nesmú byť skutočnosti, ktoré by mohli viesť k zmareniu účelu výkonu väzby, najmä mená a údaje týkajúce sa iných osôb vo výkone väzby a mená príslušníkov zboru. Obvinený pri telefonovaní dodržiava zásady slušného správania a vystupovania voči osobám, s  ktorými telefonuje. Pri rozhovore obvineného s obhajcom môžu byť obsahom rozhovoru iba skutočnosti bezprostredne súvisiace s trestnou vecou, v ktorej ho obhajca zastupuje.
	(4) Ústav upozorní výveskou umiestnenou pri telefónnom automate o skutočnostiach, ktoré nesmú byť obsahom rozhovoru a o dodržiavaní zásad slušného správania a vystupovania voči osobám, s ktorými telefonuje. Zároveň sa na výveske uvedie, že príslušník zboru, ktorý obvineného predviedol a je v súlade s § 21 ods. 1 zákona prítomný pri telefonovaní, ako aj zástupca orgánu činného v trestnom konaní alebo súdu, ak si vyhradil svoju prítomnosť pri telefonovaní, môže obsah hovoru počuť a telefonovanie prerušiť, ak zistí, že obsahom rozhovoru sú skutočnosti uvedené v odseku 3, alebo ak obvinený telefonuje s inou ako povolenou osobou alebo obhajcom. Príslušník zboru, zástupca orgánu činného v trestnom konaní alebo súdu prítomný pri telefonovaní preruší telefonovanie, ak obvinený nedodržiava zásady slušného správania a vystupovania voči osobám, s ktorými telefonuje alebo ak akýmkoľvek spôsobom poškodzuje telefónny automat.
	(5) Pri telefonovaní obvineného vykonávajúceho väzbu v štandardnom režime, je príslušník zboru alebo zástupca orgánu činného v trestnom konaní alebo súdu, ak si vyhradil svoju prítomnosť pri telefonovaní, vždy prítomný bezprostredne pri telefónnom automate. V oddiele pre výkon väzby v zmiernenom režime je príslušník zboru prítomný v priestoroch tohto oddielu alebo služobnej miestnosti tak, aby mal možnosť nepretržitej optickej kontroly telefónneho automatu a telefonujúceho obvineného, ak orgán činný v trestnom konaní alebo súd nevyznačí na predpísanom tlačive inak. V prípade, ak si vyhradil svoju prítomnosť pri telefonovaní obvineného vykonávajúceho väzbu v zmiernenom režime orgán činný v trestnom konaní alebo súd, jeho zástupca je pri telefonovaní vždy prítomný bezprostredne pri telefónnom automate. 
(6) Pre prihlasovanie sa a uskutočňovanie telefonovania prostredníctvom telefónneho automatu obvinený používa preukaz obvineného. Pokiaľ sa zistí, že preukaz obvineného používa iný obvinený ako ten, ktorému bol vydaný, telefonický hovor sa zruší; neoprávnené použitie telefónneho automatu je konaním podľa  § 38 ods. 2 zákona.“.

16. § 30 vrátane nadpisu znie: 

„30
Prijímanie balíkov

	(1) Povolenie na prijatie balíka s potravinami a vecami osobnej potreby, balíka obsahujúceho študijné materiály, literatúru a veci na záujmovú a športovú činnosť a balíka s vhodným odevom podľa § 14 ods. 3 zákona (ďalej len „balík“) obvinený zasiela fyzickej osobe alebo právnickej osobe, od ktorej ho žiada zaslať na riadne vyplnenom predpísanom tlačive, opatrenom pečiatkou ústavu a podpisom oprávneného príslušníka zboru, ktorý tlačivo vyplnil. 
	(2) Povolenie na prijatie balíka je platné  tri mesiace odo dňa jeho vydania; u mladistvého jeden mesiac odo dňa jeho vydania. Na predpísanom tlačive sa vyznačí dátum posledného dňa platnosti povolenia na prijatie balíka. Pre časovú platnosť povolenia na prijatie balíka je rozhodujúci dátum jeho podania na poštovú prepravu odosielateľom.
	(3) Od poštového podniku 6) sa neprevezme balík, v prípade ak:
a)	bol doručený bez platného povolenia na prijatie balíka nalepeného na obale,
b)	platnosť povolenia na prijatie balíka uplynula pred dátumom jeho podania na poštovú prepravu odosielateľom,
c)	má poškodený obal,
d)	presahuje maximálnu povolenú hmotnosť 5 kg.                       
	(4) V záujme zaistenia bezpečnosti a predchádzania prieniku drog do ústavu sa vykonáva:
a)	kontrola všetkých balíkov na prítomnosť drog a výbušných systémov po doručení do ústavu a pred ďalšou manipuláciou s nimi,
b)	zaistenie obsahu balíka podľa § 22 ods. 2 zákona,
c)	nevydanie veci, ktorú môže obvinený používať až po rozhodnutí riaditeľa ústavu,
d)	nevydanie hygienických potrieb s obsahom alkoholu. 
(5) Obsah balíka vydáva určený príslušník zboru obvinenému, ktorému je balík adresovaný. Balík sa zapíše do knihy balíkov, v ktorej obvinený svojim podpisom potvrdí jeho prevzatie, vrátane neporušenosti obalu. V knihe sa uvedie hmotnosť balíka, zoznam vecí, ktoré obsahuje; osobitne sa evidujú veci zaistené podľa ods. 4 písm. b) a nevydané veci podľa ods. 4 písm. c) a d).“.

17. § 31 vrátane nadpisu znie:

„Prijímanie peňažných prostriedkov,
nakladanie s nimi
a iné finančné operácie

§ 31

(1) Obvinenému sa počas výkonu väzby účtujú a evidujú  v účtovnej evidencii na účte cudzích prostriedkov ústavu na jeho konte peňažné prostriedky:
a) 	v slovenskej mene, ktoré sa obvinenému odňali pri prijatí do väzby podľa § 23 ods. 1 zákona,
b)	v slovenskej mene, ktoré sa obvinenému odňali pri prijatí do väzby podľa § 23 ods. 2 zákona,
c)	v slovenskej mene, ktoré boli obvinenému zaslané poukazom poštového platobného styku fyzickou osobou alebo právnickou osobou; za oprávnenú osobu na tento účel sa po vyplatení a prevzatí od poštového podniku podľa § 23 ods. 3 zákona považuje ústav,
d)	v slovenskej mene, ktoré boli obvinenému zaslané prevodom na bankový účet ústavu fyzickou osobou alebo právnickou osobou,
e)	zostatok z pracovnej odmeny, nemocenských dávok a úrazových dávok po vykonaní zrážok podľa § 32 ods. 5 zákona,
f)	dávky úrazového poistenia,
g)   dôchodok podľa § 24 ods. 1 zákona,
h)	v slovenskej mene, ktoré obvinený získal iným spôsobom ako uvedeným v písm. a) až g).
(2) Obvinenému sa okrem peňažných prostriedkov podľa odseku 1 uschovávajú a evidujú v pokladni ústavu podľa osobitného predpisu7) aj ďalšie peňažné prostriedky vo voľne zameniteľnej mene, ktoré sa obvinenému odňali
a)	pri prijatí do väzby podľa § 23 ods. 1 zákona,
b)	pri prijatí do väzby podľa § 23 ods. 2 zákona,
c)	obvinený získal iným spôsobom ako podľa písm. a) a b).
(3) Obvinenému sa okrem ďalších peňažných prostriedkov podľa odseku 2 uschovávajú a evidujú v pokladni ústavu aj ceniny, najmä vkladné knižky, vkladové listy, bankové platobné karty a iné doklady preukazujúce existenciu účtu obvineného v banke alebo pobočke zahraničnej banky (ďalej len „cenina“).
	(4) Obvinený môže čerpať peňažné prostriedky podľa odseku 1, a ak ich nevlastní, potom podľa odseku 2 po ich predchádzajúcej výmene v banke alebo pobočke zahraničnej banky za slovenskú menu, ak sa v tejto vyhláške neustanovuje inak.
(5) Ak ústav neeviduje voči obvinenému pohľadávku zboru, môže na základe písomnej žiadosti obvineného vydať ceniny podľa § 23 ods. zákona 2 blízkej osobe8) alebo obhajcovi obvineného; o žiadosti rozhodne riaditeľ ústavu.
(6) Úhrada nákladov spojených s používaním vlastného rádioprijímača a televízneho prijímača podľa § 27 ods. 1 zákona, ponorného variča, rýchlovarnej kanvice alebo iného elektrospotrebiča podľa § 17 zákona a nákup dennej tlače, časopisov a kníh podľa § 27 ods. 3 zákona, sa uskutočňuje bezhotovostným prevodom v Slovenskej republike z peňažných prostriedkov podľa odseku 1 písm. a) až g), a ak ich nevlastní, z ďalších peňažných prostriedkov podľa odseku 2 písm. a) a b) po ich predchádzajúcej výmene v banke alebo pobočke zahraničnej banky za slovenskú menu.
(7) Úhrada nákladov spojených s používaním telefónneho automatu podľa § 21 ods. 3 zákona, s udržiavaním vlastného odevu a obuvi podľa § 14 ods. 2 zákona, s vypraním vlastného odevu alebo bielizne podľa § 43 ods. 3 sa vykoná z peňažných prostriedkov podľa odseku 1 písm. a) až g), a ak ich nevlastní, z ďalších peňažných prostriedkov podľa odseku 2 písm. a) a b), po ich predchádzajúcej výmene v banke alebo pobočke zahraničnej banky za slovenskú menu.
(8) Riaditeľ ústavu umožní obvinenému na základe písomnej žiadosti poukázať raz mesačne blízkym osobám8) bezhotovostným prevodom v Slovenskej republike určenú sumu z peňažných prostriedkov podľa odseku 1 písm. a) až g), a ak ich nevlastní z ďalších peňažných prostriedkov podľa odseku 2 písm. a) a b), po ich predchádzajúcej výmene v banke alebo pobočke zahraničnej banky za slovenskú menu, ak sa v tejto vyhláške neustanovuje inak. Poplatky a iné výdavky spojené s poukázaním peňažných prostriedkov znáša obvinený.
(9) Obvinený môže v nasledujúcom kalendárnom mesiaci po predchádzajúcom splnení podmienok podľa § 23 ods. 4 a 5 zákona, čerpať peňažné prostriedky podľa odseku 1 písm. a) až g), a ak ich nevlastní z ďalších peňažných prostriedkov podľa odseku 2 písm. a) a b) po ich predchádzajúcej výmene v banke alebo pobočke zahraničnej banky za slovenskú menu, bez obmedzenia.
(10) Ak obvinený v predchádzajúcom kalendárnom mesiaci neuhradil zrážku najmenej v sume požadovaného čerpania peňažných prostriedkov podľa § 23 ods. 5 zákona a písomne požiada o čerpanie peňažných prostriedkov podľa odseku 1 písm. a) až g), riaditeľ ústavu môže povoliť ich čerpanie najmä na:
a)	nákup základných potrieb osobnej hygieny,
b)	nákup ďalších potrieb osobnej hygieny,
c)	nákup základných potrieb na korešpondenciu,
d)	úhradu súdnych poplatkov a správnych poplatkov,
e)	nákup liekov, ktoré nemožno poskytnúť na základe zdravotného poistenia bezplatne podľa osobitného predpisu,9) úhradu nevyhnutných nákladov za služby súvisiace s poskytovaním zdravotnej starostlivosti podľa osobitného predpisu. 10)
(11) Účel úhrady peňažných prostriedkov obvineného účtovaných podľa odseku 1 písm. g), a ak ich obvinený nevlastní z ďalších peňažných prostriedkov obvineného evidovaných a uschovávaných v pokladni ústavu podľa odseku 2 písm. c), po ich predchádzajúcej výmene v banke alebo pobočke zahraničnej banky za slovenskú menu určí obvinený 
a)	na úhradu pohľadávok podľa § 23 ods. 5 zákona,
b)	na doplnenie predpokladanej sumy cestovného do miesta trvalého pobytu obvineného na území Slovenskej republiky a stravného na jeden deň podľa § 23 ods. 4 zákona,
c)	na nákup základných potrieb osobnej hygieny,
d)	na nákup ďalších potrieb osobnej hygieny,
e)	na nákup primeraného odevu a obuvi pred prepustením z väzby,
f)	na nákup základných potrieb na korešpondenciu.
(12) Ak sa voči obvinenému uplatňuje náhrada škody podľa § 51 a 52 zákona, je povinný ju uhradiť z peňažných prostriedkov podľa odseku 1 alebo z ďalších peňažných prostriedkov podľa odseku 2. 
(13) Pri prepustení z väzby sa obvinenému vyplatia z pokladne ústavu peňažné prostriedky podľa odseku 1, vydajú sa ďalšie peňažné prostriedky podľa odseku 2 a ceniny podľa odseku 3. Ak ústav pri prepustení obvineného nemá v pokladni k dispozícii dostatok peňažných prostriedkov, vyplatí sa obvinenému najviac suma podľa osobitného predpisu; 11) zostávajúce peňažné prostriedky sa obvinenému zašlú bez zbytočného odkladu na ním uvedenú adresu.
(14) Predpokladanou sumou cestovného podľa § 23 ods. 4 zákona sa rozumie suma 500,- Sk.“.

Poznámky pod čiarou k odkazom 7 až 11 znejú:
„7) Zákon č. 431/2002 Z. z. o účtovníctve v znení neskorších predpisov.
  8)  § 116 Občianskeho zákonníka.
  9)  Zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov. Zákon č. 576/2004 Z. z. v znení neskorších predpisov.
 10) Zákon č. 576/2004 Z. z. v znení neskorších predpisov.
 11) § 2 písm. a) zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov.“.

     	Doterajšie poznámky pod čiarou k odkazom 13 až 20 sa označujú ako 12 až 19.

18. § 32 znie:
„§ 32

(1) Nákup potravín a vecí osobnej potreby podľa § 25 ods. 1 zákona, sa uskutočňuje z peňažných prostriedkov podľa 31 ods. 1 písm. a) až g), ak ich obvinený nevlastní, nákup sa uskutočňuje z ďalších peňažných prostriedkov podľa § 31 ods. 2 písm. a) a b), po ich predchádzajúcej výmene v banke alebo pobočke zahraničnej banky za slovenskú menu.
(2) Pokiaľ sa kontrolou údajov z preukazu obvineného pri nákupe potravín a vecí osobnej potreby zistí, že preukaz obvineného bol použitý iným obvineným ako tým, ktorému bol vydaný, nakúpený tovar sa nevydá; neoprávnené použitie preukazu obvineného je konaním podľa § 38 ods. 2 zákona.“.

19. V § 36 ods. 1 sa za slovo „zriaďuje“ vkladá slovo „väzenská“ a za slovo „knižnica“ sa vkladajú slová „(ďalej len „knižnica“).

20. V § 36 odsek 2 veta druhá znie: „Knižničný fond sa pravidelne dopĺňa a obnovuje.“.  

21. V § 36 sa vypúšťa odsek 3.

Doterajšie odseky 4 a 5 sa označujú ako odseky 3 a 4. 

22. V § 36 odsek 3 znie: 
„(3) Knižničný fond sa obvineným sprístupňuje za podmienok určených knižničným a výpožičným poriadkom. Sprístupňovanie knižničného fondu sa zabezpečuje prostredníctvom katalógu titulov kníh, ktorý je každému obvinenému dostupný. Všeobecne záväzné právne predpisy uverejnené v Zbierke zákonov Slovenskej republiky sa obvineným sprístupňujú spravidla v čitárni knižnice.“. 

23. Za § 40 sa vkladá § 40a, ktorý vrátane nadpisu znie:

„Oznámenie pracovného alebo iného úrazu 
40a 

Obvinený, ktorý utrpel pracovný alebo iný úraz alebo bol svedkom pracovného, iného úrazu alebo nebezpečnej udalosti,12a) alebo sa o nich dozvedel, bez zbytočného odkladu oznámi túto skutočnosť osobne alebo iným vhodným spôsobom príslušníkovi zboru alebo zamestnancovi zboru.“.
  
Poznámka pod čiarou k odkazu 12a znie: 
„12a) § 3 písm. j), § 17 ods. 1 a 2 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov.“ .

24. § 42 sa dopĺňa odsekom 3 ktorý znie:
„(3) Po pominutí dôvodov umiestnenia obvineného podľa odseku 2, riaditeľ ústavu alebo ním určený príslušník zboru rozhodne o umiestnení obvineného späť do oddielu so zmierneným režimom; to sa vzťahuje aj na obvineného, ktorý nebol umiestnený v oddiele so zmierneným režimom pre prekážky podľa § 37 ods. 3 zákona.“.

25. V nadpise štvrtého oddielu sa vypúšťa čiarka a slovo „priestupky“.

26. V § 44 ods. 2 sa v celom texte vypúšťa slovné spojenie „alebo priestupku“ vo všetkých gramatických tvaroch.

27. V § 44 sa vypúšťa odsek 3. 

28. § 46 vrátane nadpisu znie: 

„§ 46
Odpustenie disciplinárneho trestu, upustenie 
od výkonu zvyšku disciplinárneho trestu a zahladenie disciplinárneho trestu

Disciplinárny trest zahladí príslušník zboru uvedený v § 43 ods. 1 zákona; rozhodnutie o odpustení disciplinárneho trestu, upustení zvyšku disciplinárneho trestu a zahladení disciplinárneho trestu sa vyznačí v spise a priloží sa k rozhodnutiu o disciplinárnom treste.“.

29. Za § 46 sa vkladá  § 46a, ktorý vrátane nadpisu znie:

„§ 46a 
Zhabanie veci

(1) Rozhodnutie o zhabaní veci obsahuje opis veci, odôvodnenie vrátane označenia páchateľa disciplinárneho previnenia, pokiaľ je známy, a osôb, ktorých sa toto rozhodnutie priamo týka, ak sú známe, a poučenie o možnosti podať sťažnosť proti tomuto rozhodnutiu.
(2) Ak  sú  predmetom  zhabania  veci  potraviny  podliehajúce  rýchlej  skaze, ich  likvidáciu zabezpečí ústav.“. 

30. § 47 znie:
„§ 47

(1) Aktivity podľa § 44 ods. 1 zákona, môžu subjekty vykonávať podľa predloženého projektu, ktorý na základe stanoviska vedúceho oddelenia výkonu väzby a generálneho riaditeľstva schvaľuje riaditeľ ústavu; stanovisko generálneho riaditeľstva je pre ústav záväzné. Projekt obsahuje najmä zameranie aktivít a podmienky jeho realizácie.
 	(2) Ak zástupca subjektu realizujúceho projekt koná spôsobom ohrozujúcim účel výkonu väzby alebo poruší podmienky uvedené v projekte, ústav navrhne subjektu ukončenie poverenia príslušného zástupcu alebo môže ukončiť so subjektom spoluprácu.“.

31. V § 48 ods. 1 písm. d) sa slová „ods. 4“ nahrádzajú slovami „ods. 1“ .

32. V § 48 ods. 3 sa slová „ods. 2“ nahrádzajú slovami „ods. 4“.

33. § 48 odsek 7 znie:
„(7) Pri zabezpečovaní spoločných duchovných služieb spolupracujú osoby uvedené v     § 44 ods. 4 zákona s príslušníkmi zboru; na zaistenie bezpečnosti osôb a poriadku je nevyhnutná prítomnosť určeného príslušníka zboru. Ustanovenia § 7 zákona sa primerane vzťahujú aj na organizovanie spoločných duchovných služieb, okrem obvinených uvedených v § 7 ods. 2 písm. c), d), f) a g) zákona, pre ktorých sa spoločné duchovné služby neorganizujú.“. 

34. § 50 sa dopĺňa odsekom 5, ktorý znie: 
„(5) Pri zabezpečení hodnotenia plnenia povinnej školskej dochádzky mladistvým, sa príslušné skúšky vykonajú v ústave alebo po dohode s príslušným subjektom podľa ods. 4, sa mladistvý, ak to nie je v rozpore s účelom väzby, eskortuje do príslušného školského zariadenia, kde vykoná skúšku v prítomnosti príslušníka zboru. Skúšku vykoná mladistvý v civilnom odeve bez označenia; to platí aj pre príslušníka zboru prítomného pri skúške, ktorý svoju príslušnosť k zboru preukazuje podľa osobitného predpisu.15a)“

Poznámka pod čiarou k odkazu 15a znie:
„15a) § 11 ods. 2 písm. b) a c) zákona č. 4/2001 Z. z. o Zbore väzenskej a justičnej stráže v znení neskorších predpisov.“.

35. V § 52 ods. 1 veta za bodkočiarkou znie: „pre ženy zaradené do výkonu väzby v zmiernenom režime sa vytvára samostatný oddiel so zmierneným režimom.“.

36. V § 55 ods. 3 sa slová „§ 31 ods. 15“ nahrádzajú slovami „§ 31 ods. 13“.

37. V § 56 ods. 2 sa slová „§ 31 ods. 15“ nahrádzajú slovami „§ 31 ods. 13“.

Čl. II

	Táto vyhláška nadobúda účinnosť .............. 2008.